
Министерство на околната среда и водите

Регионална инспекция по околната среда и водите - Монтана

доклад

за извършена комплексна проверка в цех за производство изделия от дърво в гр. Берковица, кв. „Заряница“ с оператор „Евролинеа ТМ” ЕООД, гр. София в изпълнение на Заповед № РД-211/24.08.2015 г.


Извършената комплексна проверка на 27.08.2015 г. е с цел установяване съответствието на осъществяваната от дружеството дейност на площадката с нормативните изисквания по опазване на околната среда и по препратена от РЗИ – Монтана по компетентност жалба от Т* Й* М*, касаеща замърсяване на въздуха в района на кв. „Заряница“ в гр. Берковица.
Основна дейност на обекта е производство на изделия от дърво, предназначени за износ. От дейността се образуват производствени неопасни дървесни отпадъци (талаш, изрезки, парчета),  същите се третират на площадката чрез оползотворяването им в парен котел – дейност с код R1 (използване на отпадъците предимно като гориво или друг начин за получаване на енергия) съгласно § 1, т. 13 от Допълнителните разпоредби (ДР) на Закона за управление на отпадъците (ЗУО). Източник на емисии в атмосферния въздух се явява комина на парния котел. Парният котел е с ниско налягане и максимална мощност 200 кW. Парата от котела се използва за сушене на дървесината в сушилня с обем 50 м3 и за отопление през зимния сезон. Емисиите изпускани в атмосферата от котела не подлежат на инструментален контрол по реда на Наредба №1 от 27 юни 2005 г. за норми за допустими емисии на вредни вещества (замърсители), изпускани в атмосферата от обекти и дейности с неподвижни източници на емисии (обн. ДВ. бр.64/2005г.), предвид номиналната мощност на парния котел.

